ศาลรัฐธรรมนูญนัดอ่านคำวินิจฉัยคำร้องให้พิจารณา ร่าง พ.ร.บ.งบงบประมาณรายจ่ายประจำปีงบประมาณ 2563
ศาลรัฐธรรมนูญ นัดอ่านคำวินิจฉัยคำร้องให้พิจารณา ร่าง พ.ร.บ.งบประมาณรายจ่ายประจำปีงบประมาณ 2563 ตราขึ้นขัดกฎหมายหรือไม่ 7 กุมภาพันธ์นี้ การประชุมตุลาการศาลรัฐธรรมนูญในวันนี้ ประชุมปรึกษาพิจารณาคดี ที่ประธานสภาผู้แทนราษฎร ส่งความเห็นของสมาชิกสภาฯ ขอให้ศาลฯ วินิจฉัยตามรัฐธรรมนูญ มาตรา 148 วรรคหนึ่ง (1) ว่าร่าง พ.ร.บ.งบประมาณประจำปี 2563 ตราขึ้นโดยไม่ถูกต้องตามบทบัญญัติแห่งรัฐธรรมนูญหรือไม่ กรณีการเสียบบัตรแทนกันของสมาชิก หลังจากได้รับคำชี้แจงจากทุกฝ่ายแล้ว ซึ่งศาลฯ ได้อภิปรายเพื่อนำไปสู่การวินิจฉัยแล้ว เห็นว่า คดีนี้มีพยานหลักฐานเพียงพอที่จะวินิจฉัยได้ โดยไม่จำเป็นต้องทำการไต่สวน ตาม พ.ร.บ.ว่าด้วยวิธีพิจารณาของศาลฯ พ.ศ.2561 มาตรา 58 วรรค หนึ่ง และกำหนดประเด็นที่ต้องพิจารณา พร้อมทั้งนัดแถลงด้วยวาจา ปรึกษา และลงมติ ในวันศุกร์ที่ 7 กุมภาพันธ์นี้ เวลา 13.30 น.ทั้งนี้ศาลรัฐธรรมนูญได้ รับเรื่องจากประธานสภาฯไว้พิจารณา เมื่อสัปดาห์ที่ผ่านมา พร้อมได้ส่งหนังสือแจ้งให้ผู้เกี่ยวข้อง 4 คน ได้แก่ นายสรศักดิ์ เพียรเวช เลขาธิการสภาผู้แทนราษฎร นายฉลอง เทอดวีระพงศ์ ส.ส. พัทลุง พรรคภูมิใจไทย/ น.ส.ภริม พูลเจริญ ส.ส.สุมทรปราการ พรรคพลังประชารัฐ และนายสมบูรณ์ ชารัมย์ ส.ส.บุรีรัมย์ พรรคภูมิใจไทย ยื่นคำชี้แจงเป็นหนังสือพร้อม ข้อมูลที่เกี่ยวข้องต่อศาลรัฐธรรมนูญ ภายในวันที่ 4 กุมภาพันธ์นอกจากนี้ ที่ประชุมศาลรัฐธรรมนูญได้นัดอ่านคำวินิจฉัยกรณีที่ กกต. ส่งคำร้องขอให้ วินิจฉัยและมีคำสั่งยุบพรรคอนาคตใหม่ จากกรณีการกู้ยืมเงิน นายธนาธร จึงรุ่งเรืองกิจ หัวหน้าพรรค มาดำเนินกิจกรรมทางการเมือง โดยศาลฯ นัดอ่านคำวินิจฉัยในวันศุกร์ที่ 21 กุมภาพันธ์ เวลา 15.00 น. ซึ่งศาลรัฐธรรมนูญ เห็นว่า ตามคำร้องของ กกต. และคำชี้แจงแก้ข้อกล่าวหาเพียงพอที่จะวินิจฉัยโดยไม่จำเป็นต้องทำการไต่สวนพยานบุคคล แต่เพื่อประโยชน์แห่งการพิจารณาจึงให้พยานบุคคลรวม 17 ปาก และเลขาธิการ กกต.จัดทำบันทึกถ้อยคำยืนยันข้อเท็จจริง หรือความเห็นเป็นหนังสือต่อศาลรัฐธรรมนูญ ภายในวันที่ 12 กุมภาพันธ์นี้